คนเปลี่ยนงาน งานเปลี่ยนคน
วันนี้เขียนเรื่องนี้ เพราะมีน้องรักคนหนึ่งที่สนิทกันมากเปลี่ยนงานใหม่
17 ส.ค. 2554

วันนี้เขียนเรื่องนี้ เพราะมีน้องรักคนหนึ่งที่สนิทกันมากเปลี่ยนงานใหม่
โดย..กำพล  สุทธิพิเชษฐ์ 
ถ้าใครเป็นแฟนคอลัมน์นี้ประจำ ก็จะเห็นว่ามีผู้เขียนท่านหนึ่งหายไป ซึ่งการเปลี่ยนแปลงนั้นเกิดขึ้นได้เสมอในชีวิตคนเรา เรื่องงานก็เรื่องหนึ่ง คนนั้นเปลี่ยนไปทำงานใหม่ และงานนั้นก็เปลี่ยนคนใหม่มาทำ เป็นเรื่องปกติที่เกิดขึ้นได้ ที่สำคัญคือการเปลี่ยนงานนั้นต้องดีขึ้น และการตัดสินใจในการเปลี่ยนงานนั้นควรเป็นการตัดสินใจตามกระบวนการที่ถูกต้อง ซึ่งนั้นคือสิ่งที่จะคุยในวันนี้ครับ
หลายคนเปลี่ยนงานเพราะเพื่อนชักชวน บริษัทนายหน้ามาเสนอเงื่อนไขดีๆ เพราะเบื่องานเดิม เพราะอยากลองของใหม่ เพราะกระแสนิยม เพราะอยู่นานไป โดยเฉพาะคนรุ่นใหม่ๆ จะมีการเปลี่ยนงานบ่อยกว่าคนทำงานรุ่นเก่าๆ ก็มองได้สองปัจจัยคือ 
ปัจจัยภายใน เพราะคนบางคนมีความคิดที่ต่างไป แทนที่จะมีแนวคิดว่าทำงานกับองค์กรใดองค์กรหนึ่งนานๆ มาเป็นการไม่ยึดติดองค์กร แต่จะยึดติดกับผลตอบแทนเป็นหลักมากขึ้น หลายคนมีความเชื่อและค่านิยมที่ว่า การเปลี่ยนงานบ่อยสามารถเพิ่มเงินเดือนให้กับตัวเองได้เร็วกว่า และมากกว่าการขึ้นเงินเดือนขององค์กรเดิม การพบปะกับเพื่อนสมัยเรียนมาด้วยกัน มีการคุยกันในรุ่นเดียวกันใครเงินเดือนสูงกว่ากัน ใครอายุน้อยแต่ตำแหน่งหน้าที่และเงินเดือนสูงกว่าจะถูกมองว่าเป็นคนเก่ง และได้รับการยอมรับจากเพื่อนฝูงมากกว่า ด้วยความเชื่อต่างๆ เหล่านี้ จึงทำให้คนอยากเปลี่ยนงานกันบ่อยๆ 
ปัจจัยภายนอก คือสิ่งล่อใจต่างๆ ที่มาจากกลไกการตลาดการจ้างงาน ไม่ว่าจะเป็นค่าจ้างที่สูงกว่า ตำแหน่งที่ดีกว่า หรือการใช้บริการของบริษัทนายหน้าหางานต่างๆ ที่ไปเสาะแสวงหาคนเก่งในองค์กรต่างๆ ซึ่งความจริงแล้วยังไม่เคยคิดจะเปลี่ยนงานเลย แต่พอเจอข้อเสนอดีๆ ก็อาจหวั่นไหวไปได้ พอได้ใช้บริการก็ติดใจ มีหนึ่งก็ต้องมีสอง ทำไงได้บนโลกใบนี้เวลาอยากได้อะไรก็ยังต้องใช้เงินซื้ออยู่ ไม่ว่าจะเป็นปัจจัยสี่ หรือปัจจัยเสริมที่จะทำให้ความเป็นอยู่ของครอบครัวดีขึ้น 
การเปลี่ยนงานนั้นไม่ควรเปลี่ยนงานเพราะ “อยากเปลี่ยน” กล่าวคือ มีบางอย่างกระตุ้นให้เกิดความอยาก เช่น เงินเดือนที่สูงกว่า ตำแหน่งที่สูงกว่า หรือสิ่งล่อใจต่างๆ แต่ควรเปลี่ยนงานเพราะ “ต้องเปลี่ยน” 
กล่าวคือ งานเดิมที่ทำหรือองค์กรเดิมไม่สามารถตอบสนองหรือเติมเต็มเป้าหมายในชีวิตของเราได้ เช่น เรามีเป้าหมายว่าในอีก 5 ปี เราจะต้องมีตำแหน่งผู้จัดการ แต่พอถึงเวลาแล้วเรายังไม่ได้เป็น ถ้าเราคิดว่าเรามีความสามารถเพียงพอ แต่โอกาสของที่ทำงานปัจจุบันไม่รองรับการเติบโตของเราได้ นั้นแหละเราควรเปลี่ยนงาน เพื่อตอบสนองเป้าหมายในชีวิตที่เรากำหนดไว้ 
ความก้าวหน้าในอาชีพของมนุษย์เงินเดือนก็ขึ้นอยู่แต่ละองค์กรที่กำหนด หรือที่เราเรียกกันว่า Career Path เส้นทางความก้าวหน้าในอาชีพนั้นมักจะมีข้อจำกัดเยอะ ยิ่งองค์กรใหญ่ๆ ที่มีมานาน ก็จะยิ่งมีเยอะ เช่น กำหนดว่ากี่ปีจะมีโอกาสเลื่อนตำแหน่ง การแต่งตั้งจะต้องมีคุณสมบัติอย่างนั้นอย่างนี้ บางที่ต้องมีตำแหน่งงานว่างก่อน ถ้าไม่มีก็ต้องทำเรื่องปรับอัตราให้เรียบร้อยก่อน จึงจะปรับตำแหน่งได้ หรือไม่ก็ต้องรอให้คนที่อยู่ในตำแหน่งที่สูงกว่ามีอันเป็นไปเสียก่อน 
เส้นทางความก้าวหน้าในอาชีพของบางองค์กรมีไว้เพื่อให้ดูดี แต่โอกาสที่จะเติบโตขึ้นไปจริงๆ มีไม่มากหรอก เพราะข้อจำกัดเยอะ คนทำงานหลายคนย่ำอยู่กับที่ไม่ไปไหน ไม่ใช่ว่าเขาไม่เก่ง แต่ข้อจำกัดมันเยอะ 
สรุปง่ายๆ คนเก่ง แต่ไม่มีตำแหน่งว่าง 
คนเก่งหลายคนไม่ได้มีโอกาสเติบโตในช่วงจังหวะที่เหมาะสม พอนานๆ ไป ก็โตไม่ขึ้น จะออกไปเติบโตที่อื่นก็ไม่ได้แล้ว เนื่องจากอายุก็มากเกินไป เงินเดือนก็สูงเกินไป เมื่อเทียบกับตำแหน่งที่จะสมัคร ดังนั้นทุกคนควรกำหนดเส้นทางความก้าวหน้าในอาชีพของตัวเองขึ้นมา โดยเขียนให้สอดคล้องกับเส้นทางความก้าวหน้าในอาชีพแบบเดียวกับที่องค์กรมีให้เรา เช่น กี่ปีเราจะไปถึงตำแหน่งไหน จะพัฒนาตัวเองอย่างไรถึงจะไปถึงตรงนั้น ถ้าเรามีคุณสมบัติถึง ก็ดูว่าองค์กรปัจจุบันคอยสนองเราได้หรือไม่ ถ้าไม่ได้เพราะข้อจำกัดต่างๆ เช่น ขนาดองค์กร โควตาของตำแหน่งในระดับสูง เป็นต้น เราจะเชื่อมโยงเส้นทางความก้าวหน้าในอาชีพของเรากับองค์กรอื่นได้อย่างไร เราก็จะได้มีเวลาเตรียมตัวสะสมประสบการณ์ เตรียมตัวซ้อมสมัครงาน เตรียมตัวเปลี่ยนที่ทำงาน เป็นต้น
สำหรับคนรุ่นใหม่ที่ทำงานในองค์กรน้อยกว่า 1 ปี อย่าคิดเปลี่ยนงานเลยครับ เพราะเวลาแค่ 1 ปี เป็นช่วงของการเรียนรู้ซะมากกว่า ที่จะได้พัฒนาฝีมือการทำงานจริงๆ เพราะแค่ 1 ปี คุณไม่มีทางรู้จักองค์กรนั้นดีหรอก ดังนั้นการตัดสินใจว่าไม่เหมาะกัน ผมว่าเป็นการด่วนสรุปไป แต่ที่แน่ๆ คุณจะเสียโอกาสของการสะสมประสบการณ์การทำงานจริงๆ 
ผมหมายถึงประสบการณ์ทำงานที่เกิดในตัวคุณจริงๆ ไม่ใช่แค่สะสมประวัติการทำงานในกระดาษ เพื่อไปใช้อ้างอิงในการสมัครงาน แต่ก็อย่างว่าบางคนมีความเชื่อที่ว่าการเปลี่ยนงานจะได้ผลตอบแทนแบบก้าวกระโดดมากกว่าที่ได้เพิ่มจากที่เดิม 
ถ้าคุณหลงไปติดกับสิ่งล่อใจมากเกินไป สุดท้ายคุณก็ต้องหลอกตัวเองและหลอกนายจ้างไปตลอด เพราะไม่มีฝีมือหรือประสบการณ์ที่ดีพอที่จะทำงานให้คุ้มกับค่าจ้าง จากการประเมินในประวัติการทำงานของเรา 
อย่าลืมนะครับ เขาจ่ายมาก ก็คาดหวังมาก แต่เราเองเปลี่ยนงานทุกปี ไม่มีเวลาแม้กระทั่งจะพัฒนาตัวเองหรือสะสมประสบการณ์ในการทำงานจริงๆ มีก็แค่หนังสือรับรองการผ่านงาน แค่ผ่านงานจริงๆ 
บางครั้งการโตเร็วอาจไม่เป็นผลดีก็ได้ หลายคนที่โตไวเพราะเปลี่ยนงาน แต่ไม่ได้เก่งจริง มักจะไปตกม้าตายตอนติดลมบน เพราะกระดูกไม่แข็งพอ ไปเจอของหนักๆ แรงๆ จากพวกเสือสิงห์กระทิงเฒ่าที่แก่พรรษา บางที่ก็ชอร์ตไปดื้อๆ เหมือนกัน 
ไม่ต้องรีบก้าวกระโดดครับ แต่ต้องรีบตักตวงประสบการณ์ในงานที่ทำอยู่ในปัจจุบันให้เต็มที่เสียก่อน ดังนั้นสิ่งที่ควรทำคือ อย่าตัดสินใจเปลี่ยนงานเพราะได้งานใหม่ แต่จงตัดสินใจเปลี่ยนงานก่อนที่จะสมัครงาน พบกันใหม่เดือนหน้าครับ